Keld Albrechtsen (EL), 2004-02-18:
Hr. Morten Homann sagde, at det her er en af regeringens første prioriteringer.
Jeg er ikke helt sikker på det, jeg husker i hvert sagen om Nors Omfartsvej, og jeg er lige ved at tro, at den i virkeligheden kom først.
Man kan endda argumentere for, at Nors Omfartsvej var endnu mere overflødig - formentlig det allermest overflødige trafikprojekt, Folketinget nogen sinde har vedtaget.
Men dette er også rimelig overflødigt, må man sige.
Man kan i hvert fald tage det som udtryk for, at Danmark må være et stenrigt land, for jeg tror ikke, vi vil kunne finde noget andet land, hvor man kunne drømme om at gennemføre et sådant projekt.
De eneste, som kan det, er det flertal i det danske Folketing, som i den grad har fået motorveje på hjernen, og derfor vil vi i Enhedslisten selvsagt ikke støtte lovforslaget.
Jeg tror ikke, hr. Jørn Pedersen helt forstod
mit spørgsmål, men jeg gjorde opmærksom på, at man har igangsat delstrækningen som motortrafikvej, og nu laver man den om til motorvej, og det vil naturligvis afføde flere krav.
Man behøver jo ikke være nogen stor profet for at regne ud, at den lokale motorvejslobby vil stille krav om, at det, der bygges nu som motortrafikvej, skal også hurtigst muligt opklassificeres som motorvej, så der ligger regninger forude som følge af, at man laver en sådan dårlig etapevis planlægning.
Denne sag er, ligesom den vi tidligere har behandlet vedrørende Gudenådalen, et eksempel på, at dansk trafikpolitik ikke ledes af tilstrækkelig velgennemtænkte langtidsplanlægninger.
Den ledes efter de forhåndenværende søms princip, det betyder, at vi spilder penge, og det er desværre min prognose, at det kommer vi også til i denne sag.
Det flertal, der sætter det byggeri i gang, udløser en række
ekstra udgifter, som ikke er indbygget i budgettet på nuværende tidspunkt, og også derfor vil Enhedslisten stemme imod.
Ministeren sagde, at alt, hvad jeg siger på dette område, er enten helt sort eller helt hvidt, og der er ingen nuancer eller noget som helst.
Jeg vil godt sige, at i dag har ministeren fremsat et forslag om en udbygning af Køge Bugt-motorvejen, som han nu vil lægge på Tingets bord.
sådan set ikke - at her er vi oppe på en årsdøgnstrafik på den anden side af 100.000 biler i døgnet, og det er da noget, der kan kaldes trafik.
Hvis der skal ligge en motorvej et eller andet sted, er det nok dér.
Men det sætter unægtelig også det forslag, vi diskuterer her, i relief.
I sammenligning med Køge Bugt-motorvejen kører der altså ingen biler på den strækning, og derfor er min påstand, at man bygger disse motorveje, fordi der her i Folketinget er en kraftig jysk indflydelse på visse ting og nogle folketingsmedlemmer, der gør deres indflydelse gældende.
Det er jo fuldt lovligt, og de lægger heller ikke selv skjul på det.
Nogle af dem er endda ligefrem stolte af det, så det er ingen hemmelighed.
Men det koster altså skatteyderne i hele landet mange penge, at der skal ofres på bilismens alter hele tiden.
Vi kunne have gavnet den kollektive trafik ganske utrolig meget i stedet for.
Ministeren siger, at det er et helt ensidigt synspunkt, jeg har, men ministeren kan altså ikke komme uden om, at det er den kollektive trafik, som først og fremmest trænger til at få tilført midlerne, fordi vi har disse flaskehalsproblemer, og vi skal have løst dem nu.
Jeg vil egentlig foreslå, at vi laver et motorvejsmoratorium og siger: Nu løser vi problemerne i den kollektive trafik.
Det er da ikke noget fuldstændig ensidigt synspunkt, og jeg vil foreslå, at man i regeringen og også i Socialdemokratiet tager det under overvejelse.
Det har jo næsten været Socialdemokratiet, som har været de mest markante fortalere for motorvejslinjen i dag.
Hr. Jørn Pedersen har i og for sig i dagens debatter været den kraftigste fortaler for disse overflødige motorveje.